**ПРОЕКТ**

**Наредба за съдържанието, условията и реда за създаване и поддържане на специализирани карти и регистри за електронни съобщителни мрежи, съоръжения и свързаната с тях физическа инфраструктура**

**Глава първа**

**ОБЩИ ПОЛОЖЕНИЯ**

**Чл. 1.** (1) С наредбата се определят съдържанието, условията и редът за създаване, поддържане и форматите на поддържане в електронен вид на специализирани карти и регистри на разположените от операторите на електронни съобщителни мрежи електронни съобщителни мрежи, съоръжения и свързаната с тях физическа инфраструктура.

(2) Картите и регистрите по ал. 1 са специализирани карти и регистри по смисъла на [чл. 32, ал. 1, т. 2 от Закона за кадастъра и имотния регистър](apis://NORM|4736|8|32|) (ЗКИР).

(3) Наредбата се прилага от операторите на електронни съобщителни мрежи по смисъла на Закона за електронните съобщителни мрежи и физическа инфраструктура (ЗЕСМФИ).

**Чл. 2.** Операторите на електронни съобщителни мрежи създават и поддържат, включително в електронен вид, специализирани карти, регистри и информационни системи за разположените от тях електронни съобщителни мрежи, съоръжения и свързаната с тях физическа инфраструктура.

**Чл. 3.** (1) Специализираните карти и регистри се изработват с цел документиране на пространственото положение и основните технически характеристики на:

1. електронните съобщителни мрежи и свързаната с тях физическа инфраструктура;
2. разположението на точката за достъп в сградата:

(2) Специализираните карти и регистри осигуряват информация при:

1. експлоатация и поддържане на електронните съобщителни мрежи, съоръжения и свързаната с тях физическа инфраструктура;

2. проучване и проектиране за изграждане на нови и реконструкция на съществуващи електронни съобщителни мрежи, съоръжения и свързаната с тях физическа инфраструктура;

3. издаването на разрешенията за изработване на подробни устройствени планове, както и влизането в сила на заповеди за одобряване на подробни устройствени планове за физическа инфраструктура, включително парцеларен план, или план-схема – в случаите на съвместно изграждане на физическа инфраструктура;

4. предварителни (пред инвестиционни) и обемно-устройствени проучвания и изработване на инвестиционни проекти.

5. създаване на информационен слой за електронните съобщителни мрежи и свързаната с тях инфраструктура в информационните системи на кадастъра и на имотния регистър.

**Чл. 4.** (1) Специализираните карти и регистри на електронни съобщителни мрежи, съоръжения и свързаната с тях инфраструктура се изработват въз основа на кадастралната карта и кадастралните регистри.

(2) За изработването на специализирани карти и регистри на електронните съобщителни мрежи, съоръжения и свързаната с тях инфраструктура се предоставят:

1. данни от кадастралната карта и кадастралните регистри – от Агенцията по геодезия, картография и кадастър;

2. специализирани данни – от мрежовите оператори или от Агенцията по геодезия, картография и кадастър (в случай че операторите са ги предоставили);

3. кадастралните планове на подземните проводи и съоръжения от общинската администрация и/или от ведомства и юридически лица, които съхраняват кадастрални планове;

4. копия от одобрените инвестиционни проекти и екзекутивни документации за изградените обекти на електронната съобщителна инфраструктура – от техническия архив на органа, издал разрешението за строеж.

(3) Агенцията по геодезия, картография и кадастър предоставя данните по ал. 2, т. 1 и 2 при условията и по реда на ЗКИР.

**Чл. 5.** (1) Специализираните карти и регистри на електронните съобщителни мрежи, съоръжения и свързаната с тях физическа инфраструктура се изработват в цифров вид.

(2) Специализираните карти и регистри се съхраняват в електронен вид в електронен архив във формата по чл. 12, т. 5 ЗКИР или във формат, поддържан от Единната информационна точка.

**Чл. 6.** (1) Специализираните карти и регистри на електронните съобщителни мрежи, съоръжения и свързаната с тях физическа инфраструктура се изработват за урбанизираните територии и за неурбанизираните територии.

(2) Специализираните карти се изработват в геодезическата система по чл. 4, ал. 2 от Наредба № РД-02-20-5 от 2016 г. за съдържанието, създаването и поддържането на кадастралната карта и кадастралните регистри.

**Глава втора**

**СЪДЪРЖАНИЕ НА СПЕЦИАЛИЗИРАНИТЕ КАРТИ И РЕГИСТРИ НА ЕЛЕКТРОННИТЕ СЪОБЩИТЕЛНИ МРЕЖИ, СЪОРЪЖЕНИЯ И СВЪРЗАНАТА С ТЯХ ИНФРАСТРУКТУРА**

Раздел I

**Съдържание на специализираните карти**

**Чл. 7.** (1) Специализираните карти на електронните съобщителни мрежи, съоръжения и свързаната с тях физическа инфраструктура в цифров вид се представят в тематични слоеве.

(2) Специализираните карти за урбанизираните територии съдържат:

1. основни кадастрални данни:

а) границите и идентификаторите на поземлените имоти;

б) очертанията на сградите и идентификаторите им;

в) адрес на недвижимия имот;

г) граници на кадастрален район и граници на районите на градовете съгласно [чл. 10 от Закона за административно-териториалното устройство на Република България](apis://NORM|4477|8|10|);

2. специализирани данни:

а) елементите на електронните съобщителни мрежи;

б) трасета на разположени съобщителни кабели или на елементи от електронни съобщителни мрежи в съществуваща подземна физическа инфраструктура и въздушно разположени съобщителни кабели и/или елементи от електронни съобщителни мрежи;

в) знаци, определящи местоположението на трасетата;

г) местоположение на разпределителни кутии;

д) местоположение на шахти и инспекционни шахти;

е) местоположение на мачти;

ж) крайни разпределителни устройства;

з ) антенни съоръжения, кули и стълбове;

и) канали;

й) очертания на други елементи и съоръжения на мрежата и физическата инфраструктура, в която са разположени мрежите;

к) сгради и помещения на оператора на електронната съобщителна мрежа, които не са обект на кадастралната карта;

л) подстъпи към сгради и точка за достъп.

(3) Специализираните карти за неурбанизираните територии съдържат:

1. основни кадастрални данни:

а) държавна граница и граници на административно-териториалните единици;

б) граници на кадастрални райони;

в) граници и идентификатори на поземлени имоти

г) очертания на сгради и идентификаторите им;

2. специализирани данни:

а) елементите електронните съобщителни мрежи;

б) трасета на разположени съобщителни кабели или на елементи от електронни съобщителни мрежи в съществуваща подземна физическа инфраструктура и въздушно разположени съобщителни кабели и/или елементи от електронни съобщителни мрежи;

в) знаци, определящи местоположението на трасетата;

г) кабелите и техните единни кодови номера;

д) местоположение на разпределителни кутии;

е) местоположение на шахти и инспекционни шахти;

ж) местоположение на мачти;

з) крайни разпределителни устройства;

и) антенни съоръжения, кули и стълбове;

й) канали;

к) очертания на други елементи и съоръжения на мрежата и физическата инфраструктура, в която са разположени мрежите;

л) разположението и размерите на сервитутните ивици

(4) Специализираните карти съдържат и данни за:

а) точки от геодезическата основа;

б) граници на жилищни комплекси;

в) водни течения и водни площи;

г) наименованията на области, общини, кметства, райони, населени места, селищни образувания, квартали, жилищни комплекси, площади, улици, природни и исторически забележителности, местности, водни течения и водни площи, пристанища, пътища, железопътни линии и др., през които преносните мрежи преминават, а разпределителните мрежи обслужват.

**Чл. 8.** (1) За изобразяване на елементите от електронната съобщителна мрежа се използват символни означения (условни знаци) съгласно приложение № 1.

(2) За обектите по ал. 1 в цифров вид и таблична форма се съхраняват паспортни данни, които включват единни кодови номера, графични и цифрови данни.

**Чл. 9.** (1) Точността на специализираните карти съответства на изискванията в Наредба № РД-02-20-5 от 15.12.2016 г. за съдържанието, създаването и поддържането на кадастралната карта и кадастралните регистри.

(2) Специализираните карти в цифров вид се изработват във формата по [чл. 12, т. 5 от ЗКИР](apis://NORM|4736|8|12|).

Раздел II

**Съдържание на специализираните регистри**

**Чл. 10.** (1) Специализираните регистри на кабелните електронни съобщителни мрежи в подземна физическа инфраструктура съдържат данни за:

1. акт, удостоверяващ правата върху електронна съобщителна мрежа;

2. местоположение (територия);

3. предназначение (преносен или разпределителен);

4. вид на мрежата;

5. начин на разполагане на мрежата;

6. вид на съоръжението;

7. маркировка на кабелите и другите елементи на мрежата;

8. начало и край на мрежата;

9. отклонения, шахти, колектори по трасето на мрежата;

10. местоположение на напречните профили на съобщителните кабели;

11. координатите „x“, „y“ и „h“ на точките, определящи съобщителните кабели.

(2) Съдържанието и полетата на регистрите на електронните съобщителни мрежи, разположени в подземна физическа инфраструктура са съгласно приложение № 2.

**Чл. 11.** (1) Специализираните регистри на кабелна електронна съобщителна мрежа, разположена в надземна физическа инфраструктура съдържат данни за:

1. местоположение (територия);

2. предназначение (преносен или разпределителен);

3. вид на съобщителния кабел;

4. вид на съоръжението;

5. начин на окачване на съобщителния кабел;

6. начало и край на мрежата;

7. отклонения;

8. координатите „x“, „y“ и „h“ на точките, определящи мрежата.

(2) Съдържанието и полетата на регистрите на електронната съобщителна мрежа, разположена в надземна физическа инфраструктура са съгласно приложение № 2.

**Чл. 12.** Регистрите по [чл. 1](apis://NORM|87106|8|11|)0 и чл. [11](apis://NORM|87106|8|12|) се поддържат от операторите на електронни съобщителни мрежи.

**Глава трета**

**УСЛОВИЯ И РЕД ЗА СЪЗДАВАНЕ НА СПЕЦИАЛИЗИРАНИТЕ КАРТИ И РЕГИСТРИ НА ЕЛЕКТРОННИТЕ СЪОБЩИТЕЛНИ МРЕЖИ, СЪОРЪЖЕНИЯ И СВЪРЗАНАТА С ТЯХ ИНФРАСТРУКТУРА**

Раздел I

**Общи положения**

**Чл. 13.** (1) Операторът на електронна съобщителна мрежа възлага изработването на специализирани карти и регистри на правоспособни лица по [чл. 16, ал. 1 от ЗКИР](apis://NORM|4736|8|16|).

(2) Операторът на електронна съобщителна мрежа:

1. уведомява органите на местната администрация и заинтересуваните ведомства и лица за началото и времетраенето на работите и за изпълнителите;

2. издава на изпълнителите служебна бележка, съдържаща име на обекта за изпълнение, име на изпълнителя и времетраенето на работите;

3. предоставя достъп на изпълнителите до документи и данни, необходими за пряката им работа;

4. осигурява достъп на изпълнителите до електронната съобщителна мрежа.

(3) Операторите на електронни съобщителни мрежи съгласуват предварително проектите с мрежовите оператори на съответната физическа инфраструктура.

**Чл. 14.** В случаите, когато шахти, колектори, касети, шкафове и други към подземни и надземни елементи и съоръжения на електронните съобщителни мрежи, и свързаната с тях инфраструктура се ползват съвместно от няколко оператора, тяхното отваряне се извършва само в присъствието на представители на собственика на физическата инфраструктура при спазване на изискванията за безопасност.

**Чл. 15.** Обектите на специализираната карта се заснемат по геодезически методи в съответствие с изискванията на Наредба № РД-02-20-5 от 15.12.2016 г. за съдържанието, създаването и поддържането на кадастралната карта и кадастралните регистри.

Раздел II

**Изработване и приемане на специализираните карти и регистри на електронните съобщителни мрежи, съоръжения и свързаната с тях инфраструктура**

**Чл. 16.** (1) При изработването на специализираните карти на електронните съобщителни мрежи и свързаната с тях физическа инфраструктура се използва геодезическата основа на кадастралната карта.

(2) Нова работна геодезическа основа се създава съгласно изискванията на Наредба № РД-02-20-5 от 15.12.2016 г. за съдържанието, създаването и поддържането на кадастралната карта и кадастралните регистри.

**Чл. 17.** (1) Съобщителните кабели и физическа инфраструктура за разполагането им с широчина до 0,5 m се заснемат по оста им, а останалите – по външните им размери. Заснемат се всички отклонения на трасето от правата линия, по-големи от 0,2 m. При заснемане на кабели, положени свободно в земята, подробните точки на правите участъци не трябва да са на повече от 20 m. Кривите участъци се заснемат с достатъчен за вярното им изобразяване брой точки, но с не по-малко от три точки – начало, среда и край на кривата.

(2) Канални мрежи, канални бетонни блокове, инсталационни колектори и други се заснемат при шахтите, чупките и в правите участъци, като подробните точки са с гъстота не по-голяма от 50 m.

(3) Съобщителни кабели, положени в канална мрежа, канални бетонни блокове или пакет тръби, се заснемат по външните размери на съответната канална мрежа, както и по външните размери на каналните бетонни блокове или на пакета тръби. Заснемането се извършва чрез шахтите, като се измерват дълбочините на съоръженията до горния и долния им край.

(4) Всички шахти и камери се заснемат ситуационно по външните им размери, а кръглите шахти и камери – с една точка и диаметъра им. Кръглите капаци на шахти се заснемат с една точка, а правоъгълните капаци – с две точки и с размерите им. Измерват се дълбочините на шахтите.

(5) Капаците на шахтите се реперират. Данните се записват в реперен карнет.

**Чл. 18.** (1) За определяне на хоризонталното и вертикалното положение на подземните елементи на електронната съобщителна мрежа при необходимост се изработват напречни профили.

(2) За еднозначно установяване на електронните съобщителни кабели и физическата инфраструктура, в която са разположени се използват проводотърсачи, металотърсачи и/или се изкопават шурфове.

**Чл. 19.** (1) Височинното положение на електронната съобщителна мрежа, разположена в подземна физическа инфраструктура се определя чрез геометрична или тригонометрична нивелация при спазване на следните изисквания:

1. надморските височини на електронната съобщителна мрежа и съответната физическа инфраструктура, при която са изградени шахти, се определят чрез нивелация на капаците на шахтите и по измерените в тях дълбочини;

2. надморските височини на електронната съобщителна мрежа и съответната физическа инфраструктура, при която не са изградени шахти, и на съоръженията към тях се определят преди засипването им или чрез проводотърсач.

(2) Височинното положение на електронната съобщителна мрежа, разположена в подземна физическа инфраструктура се определя чрез напречни профили – в местата, където наклоните се променят, а при непроменлив наклон – през 80 m.

**Чл. 20.** (1) Електронните съобщителни мрежи, свързаната с тях физическа инфраструктура се заснемат и обследват чрез шахтите, излазите, разпределителните шкафове, крайните разпределителни устройства, радиошкафовете и кабелните трасета.

(2) Новоразположените електронни съобщителни мрежи и съответната физическа инфраструктура се заснемат при спазване на следните изисквания:

1. заснемането се извършва преди засипването;

2. заснемат се всички предпазни кожуси, като се вземат и необходимите данни за диаметъра и материала;

3. заснемат се отводнителните канали на топлопроводните шахти и на каналните телефонни мрежи;

4. при пакет от кабели в общ изкоп се заснемат двата крайни кабела по положение и ниво, като се записват необходимите данни за всички кабели;

5. кабели с различно напрежение, поставени в общ изкоп, се заснемат поотделно;

6. заснемат се видимите надземни части на инсталационните колектори, а отвътре –размерите им;

7. заснемат се всички резерви на кабелите.

(3) Освен електронните съобщителни мрежи по ал. 2 се заснемат и каналните бетонни блокове, пакетите тръби, обществените телефонни постове и кабелните муфи.

(4) За вида на кабелите, в т.ч. кабели, положени в канална мрежа, в бетонни блокове или в пакет тръби, се събират данни.

(5) Обектите на електронните съобщителни мрежи, и свързаната с тях физическа инфраструктура и отразяването им в специализираната карта и регистри се определят с техническо задание, разработено от оператора на електронна съобщителна мрежа.

**Чл. 21.** (1) Специализираните карти и регистри се приемат от комисията по чл. 32, ал. 4 от ЗКИР.

(2) Комисията по ал. 1 в 30-дневен срок от назначаването й проверява съдържанието и точността на специализираните карти и регистри и взема решение за приемането или неприемането им. За направените констатации и взетото решение се съставя протокол.

(3) В случаите, когато комисията не приеме специализираните карти и регистри, се определя срок за отстраняване на допуснатите несъответствия, след което те се разглеждат в 30-дневен срок от комисията по ал. 1.

(4) Копие от приетите карти и регистри на електронна съобщителна мрежа и физическа инфраструктура в цифров вид се предават в Агенцията по геодезия, картография и кадастър в 30-дневен срок.

**Глава четвърта**

**ПОДДЪРЖАНЕ И СЪХРАНЕНИЕ НА СПЕЦИАЛИЗИРАНИТЕ КАРТИ И РЕГИСТРИ НА ЕЛЕКТРОННИТЕ СЪОБЩИТЕЛНИ МРЕЖИ, СЪОРЪЖЕНИЯ И СВЪРЗАНАТА С ТЯХ ИНФРАСТРУКТУРА**

**Чл. 22.** Специализираните карти и регистри се поддържат, като настъпилите промени при изграждането, разширението, основното обновяване, основния ремонт, експлоатацията и поддържането на обектите на електронните съобщителни мрежи, съоръжения и свързаната с тях инфраструктура се отразяват в картите и регистрите в цифров вид в 1-месечен срок от приключването на съответната дейност.

**Чл. 23.** Специализираните карти и регистри се поддържат и съхраняват от операторите на електронни съобщителни мрежи. Техническите дейности при поддържането на специализираните карти се извършват от правоспособни лица по чл. 16, ал. 1 от ЗКИР.

**Чл. 24.** Специализираните карти и регистри се поддържат в актуално състояние чрез геодезически измервания по реда на глава трета, раздел II от наредбата.

**Чл. 25.** Разходите за създаване и поддържане на специализираните карти и регистри на подземните и надземните електронните съобщителни мрежи, и свързаната с тях физическа инфраструктура са за сметка на оператора на електронната съобщителна мрежа.

**ДОПЪЛНИТЕЛНА РАЗПОРЕДБА**

**§ 1.** По смисъла на тази наредба:

1. „Шурф“ е ръчен изкоп, перпендикулярно на трасето на подземните мрежи, за установяване на действителното местоположение и вида на подземните мрежи и съоръжения, когато е невъзможно да се определи точното им местоположение или има съмнения за верността на подземния кадастър.

3. „Единен кодов номер“ е уникален номер, чрез който операторът на електронна съобщителна мрежа посочва еднозначно мрежата на територията на страната;

4. „Неурбанизирани територии“ са територии по смисъла на § 1, т. 21 от ЗКИР.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** До одобряването на кадастрална карта и кадастрални регистри за дадена територия за създаване на специализирани карти се ползват плановете и картите, създадени по реда на отменения Закон за единния кадастър на Народна република България, отменения Закон за териториално и селищно устройство, Закона за собствеността и ползването на земеделските земи и Закона за възстановяване на собствеността върху горите и земите от горския фонд.

**§ 3.** До създаване на специализирани карти по чл. 32 от Закона за кадастъра и имотния регистър собственикът, съответно възложителят, е длъжен да предостави на общинската администрация данни за строежи, които не са обект на кадастралната карта. Строежите не се въвеждат в експлоатация, преди собственикът, съответно възложителят, да представи удостоверение от общинската администрация, че данните са предоставени в необходимия вид и обем за отразяването им в кадастралните планове.

**§ 4.** До одобряване на формата на записа в цифров вид по [чл. 12, т. 5 от Закона](apis://NORM|4736|8|12|) за кадастъра и имотния регистър за специализирани карти в цифров вид, се използва формата, одобрен от изпълнителния директор на Агенцията по геодезия, картография и кадастър.

**§ 5.** Създадените специализирани карти и регистри по реда на отменената Наредба № 18 от 2005 г. за съдържанието, условията и реда за създаване и поддържане на специализираните карти и регистри за изградената от оператори далекосъобщителна инфраструктура запазват действието си.

**§ 6.** Операторите на електронни съобщителни мрежи, които не са създали специализирани карти и регистри по реда на отменената Наредба № 18 от 2005 г. за съдържанието, условията и реда за създаване и поддържане на специализираните карти и регистри за изградената от оператори далекосъобщителна инфраструктура следва да изработят специализирани карти и регистри за електронни съобщителни мрежи, съоръжения и свързаната с тях физическа инфраструктура по реда на тази наредба в срок до 1 година от влизането ѝ в сила.

**§ 7.** Наредбата се издава на основание чл. 57, ал. 2 от Закона за електронните съобщителни мрежи и физическа инфраструктура и отменя Наредба № 18 от 3.06.2005 г. за съдържанието, условията и реда за създаване и поддържане на специализираните карти и регистри за изградената от оператори далекосъобщителна инфраструктура (обн., ДВ, бр. 53 от 2005 г.).

**§ 8.** Наредбата влиза в сила 3 месеца след обнародването ѝ в „Държавен вестник“.

Приложение № 1

към чл. 8, ал. 1

**Графични символни означения на елементите на електронни съобщителни мрежи**

| **Графично означение** | **Наименование** |
| --- | --- |
|  | Изнесена мрежа |
|  | Районна автоматична телефонна централа (РАТЦ) |
|  | Възлова автоматична телефонна централа (ВАТЦ) |
|  | Учрежденска автоматична телефонна централа (УАТЦ) |
|  | Телефонен концентратор (ТК) |
|  | Автоматична междуселищна телефонна централа (АМТЦ) |
|  | Международна автоматична телефонна централа (МАТЦ) |
|  | Главна междуселищна автоматична телефонна централа (ГАМТЦ) |
|  | Централна международна и междуселищна централа (ЦЦ) |
|  | Възлова автоматична междуселищна телефонна централа (ВАМТЦ) |
|  | Селищна и междуселищна телефонна централа с обща сграда |
|  | ВАТЦ и АМТЦ с обща сграда |
|  | Телефонна колонка с кабелен телефонен излаз |
|  | Съществуваща кабелна телекомуникационна шахта – стандартна (по БДС) |
|  | Нова кабелна телекомуникационна шахта – стандартна (по БДС) |
|  | Нестандартна нова кабелна шахта (тип “табакера” и др.) |
|  | Кабелна телекомуникационна шахта за реконструкция |
|  | Кабелна телекомуникационна шахта в реконструкция |
|  | Кабелна телекомуникационна шахта отведена в градската канализация |
|  | Напречен профил на бетонен кабелен телефонен канал, покрит с плочи и с положен в него телефонен кабел |
|  | Свободен подземен телефонен канал от тръби (поливинилхлоридни, железни, каменинови) с диаметър до 12, 25, 32, 40, 50, 75, 110 и 140 mm |
|  | Свободен подземен телефонен канал от бетонни канални блокове с диаметър 100 и 110 mm |
|  | Подземен телефонен канал от тръби с изтеглен кабел в него – зает канал или защитни тръби |
|  | Подземен телефонен канал от бетонни канални блокове с изтеглен в него кабел – зает канал |
|  | Проектирано заемане с кабел на подземен телефонен канал от тръби – запазен канал |
|  | Проектирано заемане с кабел на подземен телефонен канал от бетонни канални блокове – запазен канал |
|  | Напречен профил на подземна канална телефонна мрежа от канални бетонни блокове – тип „А” с диаметър 100 mm и тип „Б” с диаметър 110 mm (БДС 513-72) |
|  | Напречен профил на подземна канална телефонна мрежа от тръби |
|  | Напречен профил на съществуваща канална телефонна мрежа от бетонни канални блокчета, проектирана за разширяване |
|  | Напречен профил на съществуваща канална телефонна мрежа от тръби, проектирана за разширение |
|  | Напречен профил на смесена канална телефонна мрежа от бетонни канални блокове и тръби |
|  | Напречен профил на армирано положени телефонни кабели с данни за дълбочината и разстоянието от твърди точки |
|  | Напречен профил на стоманена полутръба за защита на съществуващи армирано положени телефонни кабели |
|  | Напречен профил на канал за телефонен кабел от профилна Г-образна и П-образна стомана |
|  | Напречен профил на канал за телефонен кабел |
|  | Армирано положен телефонен кабел защитен чрез покриване със стоманен П-образен профил или П-образен бетонен блок |
|  | Армирано положен телефонен кабел запушен чрез обграждане с тухли |
|  | Армирано положен телефонен кабел покрит с 4 тухли на 1 m трасе |
|  | Армирано положен телефонен кабел покрит с 8 тухли на 1 m трасе |
|  | Ламаринено, дървено, пластмасово кабелно корито за преход по мост или подпорна стена (пасарелка) |
|  | Канален кабелен телефонен излаз за стена защитен с тръба |
|  | Кабелен телефонен излаз – общо означение |
|  | Муфа – общо означение |
|  | Муфа с резервни кабелни чифтове, изведени на мундщук |
|  | Муфа с резервни кабелни чифтове |
|  | Муфа с резервни кабелни чифтове в муфата |
|  | Муфа със запушени кабелни чифтове |
|  | Кондензаторна муфа |
|  | Симетрирана муфа |
|  | Пупинова бобина |
|  | Пупинова бобинна кутия |
|  | Пупинова бобинна кутия с кондензаторно симетриране при надлъжно изравняване |
|  | Газозапушване в съединителна муфа |
|  | Замостяване на въздуха при газозапушваща муфа |
|  | Пункт за измерване налягането на въздуха (постоянен вентил) |
|  | Захранващ с въздух под налягане пункт |
|  | Уредба за наблюдение на кабелите чрез въздух под налягане |
|  | Тръбна или шлаух инсталация за разпределяне въздуха по кабелите |
|  | Знак, който посочва от коя страна на улицата минава кабелното трасе |
|  | Съществуваща муфа проектирана за преработване |
|  | Изолираща кабелна обвивна муфа |
|  | Крайна разпределителна муфа |
|  | Крайна разпределителна муфа |
|  | Крайна разпределителна муфа изолирана от металните обвивки на разпределителните кабели |
|  | Крайна разпределителна муфа изолирана от металните обвивки на разпределителните кабели |
|  | Муфа с външно заземяване на металните обвивки |
|  | Галванично свързване на проводник |
|  | Кабелен разпределителен шкаф – метална конструкция |
|  | Кабелен разпределителен шкаф в помещение |
|  | Нов кабелен разпределителен шкаф – метална конструкция |
|  | Нов кабелен разпределителен шкаф в помещение |
|  | Изолираща кабелната обвивка муфа |
|  | Клемов кабелен краищник |
|  | Крайна кабелна разпределителна кутия за 10 или 20 чифта (ЕV кутия) |
|  | Крайна кабелна разпределителна кутия (ЕV кутия за 5 чифта) |
|  | Крайна кабелна разпределителна кутия паралелно включена (дериватна) |
|  | Преходна крайна кабелна разпределителна кутия за 10 двойки с предпазители (FA кутия) монтирана на стена |
|  | Преходна крайна кабелна разпределителна кутия за 10 двойки с предпазители (FA кутия) монтирана на стълб |
|  | Нова крайна кабелна разпределителна кутия за 10 или 20 чифта |
|  | Нова преходна крайна кабелна разпределителна кутия за 10 двойки с предпазители (FA кутия) монтирана на стена |
|  | Нова преходна крайна кабелна разпределителна кутия за 10 двойки с предпазители (FA кутия) монтирана на стълб |
|  | Нова преходна крайна кабелна разпределителна кутия паралелно включена (дериватна) |
|  | Клемов кабелен краищник в разпределителен шкаф |
|  | Кабелен краищник – 10”, 20”, 30”, 50” |
|  | Разделителен кабелен краищник |
|  | Терминален кабелен краищник |
|  | Новопроектиран кабелен краищник – 10”, 20”, 30” ,50” |
|  | Новопроектиран разделителен кабелен краищник |
|  | Новопроектиран терминален кабелен краищник |
|  | Накрайник на коаксиален чифт |
|  | Изкуствен удължител на кабелни вериги |
|  | Регенератор (РСМ) |
|  | Общо означение на кабелен резерв на подземна кабелна линия |
|  | Кабелен резерв – разположение на подземна кабелна линия |
|  | Телефонен кабел в изкоп, подложен на силнотоково влияние |
|  | Подводен телефонен кабел |
|  | Подземен кабелен колектор |
|  | Телефонен кабел защитен в бетонен канален блок или в тръба с дължина по-голяма от 5 m |

| **Графично означение** | **Наименование** |
| --- | --- |
|  | Оптичен разпределител – А страна |
|  | Оптичен разпределител – Б страна |
|  | Оптичен съединител – А страна |
|  | Оптичен съединител – Б страна |
|  | Съединителна муфа |
|  | Регенератор |
|  | Заземяване |
| **о** | Единичен дървен стълб |
|  | А – стълб, дървен |
| **8** | Двоен дървен стълб |
|  | Стоманобетонен стълб |
|  | Жив плет |
|  | Маркиращо стълбче |
|  | Знак, който посочва от коя страна на улицата минава кабелното трасе |
|  | Необслужваем регенераторен пункт – НРП[[1]](#footnote-1) |
|  | Обслужваем регенераторен пункт – ОРП |
|  | Съединително място при оптичен кабел – M |
|  | НРП плюс друго съоръжение |
|  | ОРП плюс друго съоръжение |
|  | М плюс друго съоръжение |
|  | Необслужваем усилвателен пункт – НУП |
|  | Обслужваем усилвателен пункт –ОУП |
|  | Съединително място при симетричен или коаксиален кабел – СМ |
|  | Усилвателен пункт на съединително място – УСМ |
|  | НУП плюс друго съоръжение |
|  | ОУП плюс друго съоръжение |
|  | СМ плюс друго съоръжение |
|  | УСМ плюс друго съоръжение |

Приложение № 2

към чл. 10, ал. 2 и чл. 11, ал. 2

**Регистри на електронни съобщителни мрежи, разположени в подземна инфраструктура**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Местоположение  (територия) | Предназначение на мрежата | Вид на мрежата | Начин на полагане на мрежата | Вид на съоръжението | Маркировка  на мрежата | Начало на мрежата | | Край на мрежата | | Отклонения, шахти, колектори по трасето на мрежата | Местоположение  на напречните профили на мрежата | Координати  (x, y и h)  на точките, определящи мрежата | Единен кодов  номер на  мрежата или  съоръжението | Регистрационен номер на паспорта на съоръжението |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
|  |  |  |  |  |  | Местоположение | Идентификатор  на недвижимия имот | Местоположение | Идентификатор  на недвижимия имот |  |  |  |  |  |

**Регистри на електронни съобщителни мрежи, разположени в надземна физическа инфраструктура**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Местоположение  (територия) | Предназначение на мрежата  (преносен или разпределителен) | Вид на мрежата | Начин на полагане на мрежата | Вид на съоръжението | Начало на  мрежата | | Край на  мрежата | | Отклонения | Координати  (x, y и h)  на точките, определящи мрежата | Единен  кодов  номер  на  мрежата  или  съоръже  нието | Регистрационен номер на паспорта на съоръжението |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 |
|  |  |  |  |  | Местоположение | Идентификатор  на недвижимия имот | Местоположение | Идентификатор на  недвижимия имот |  |  |  |  |

1. Символите се изобразяват с черно и бяло и може да се оцветяват допълнително, но самият цвят не може да е отличителна черта. [↑](#footnote-ref-1)